[Video] SA’ner in bul-stormloop beseerSkermskoot uit die video ‘n 73-jarige Suid-Afrikaner is een van die 14 mense wat Vrydag beseer is tydens die jaarlikse stormloop van die bulle in Pamplona, Spanje. Twee mense is ernstig beseer nadat ‘n bul se horings hulle onderskeidelik in die maag en bors getref het. Die Suid-Afrikaner, wie se naam nog nie bekend gemaak is nie, en ŉ Spaanse inwoner is in ŉ ernstige toestand. Talle Spaanse dorpe hou feeste tydens somermaande waar dié stormlope plaasvind. Toeriste reis van ver om die stormlope by te woon. Die daaglikse bulstormloop begin om 08:00 en duur gewoonlik tussen drie en vyf minute. Daar is altesaam agt stormlope tydens die fees. Organiseerders het deelnemers voor die tyd gewaarsku dat hulle moontlik noodlottig beseer kan word en daarop gewys dat minstens 16 mense reeds sedert 1910 gesterf het. Die jongste sterfgeval was in 2009. Vyf mense is Donderdag beseer. Nadat die bulle losgelaat word, vrek hulle gewoonlik tydens die stiergevegte later in die dag. Die insetsel is deur eNuus vervaardig. Kyk eNuus elke aand om 19:00 op kanaal 144 en 145 op DStv.